# Gertrudis Romaguera i Valls

Gertrudis Romaguera Valls (Sant Feliu de Guíxols, 15 de maig de 1879 - 16 de desembre de 1965), també coneguda com donya Tula, va ser pintora i professora a l'Escola d'Arts i Oficis de Sant Feliu de Guíxols.

## Biografia

Filla d'un banquer de Sant Feliu de Guíxols, Antonio Romaguera, i d'Agustina Valls, posseïa una bona formació i conreà la literatura. En aquest sentit, consta com a col·laboradora de la coneguda revista Feminal a principis de segle xx, i figura inclosa en l'antologia poètica col·lectiva Les cinc branques: poesia femenina catalana.

## Activitat com a professora

Es va formar a l'Escola d'Arts i Oficis de Sant Feliu de Guíxols, on va tenir com a professor el pintor Josep Berga i Boada, que promogué i afavorí especialment la formació de les seves alumnes.
El 1924 va obtenir el títol de professora de dibuix per a noies. I el curs següent ja exercia com a professora a l'Escola d'Arts i Oficis de Sant Feliu, on impartiria classes tota la vida. Al 1927 obtingué oficialment la plaça com a professora auxiliar d'aquesta Escola, que es feu definitiva al 1939.
Entre els seus alumnes de l'Escola d'Arts i Oficis de Sant Feliu de Guíxols destaquen els pintors Victòria Batet i Arxer, Antoni Canadell i Josep Albertí Corominas.

## Exposicions

Del 5 al 18 d'abril de 1924 va exposar olis i pastels a la sala La Pinacoteca de Barcelona. Va participar en les edicions de 1932, 1933 i 1934 de l'Exposició de Primavera que organitzava la Junta Municipal d'Exposicions d'Art de Barcelona. En la primera d'elles va presentar dos olis, Dia gris (L'Admetlla) i Voltants de Sant Feliu. L'any següent hi aportava l'obra Voltants de la Garriga i el 1934 de nou dues obres: En ple juny i Masia. La Garriga. Segons els catàlegs d'aquestes exposicions, en aquell moment vivia a la Rambla Vidal, 54, de Sant Feliu de Guíxols.
Posteriorment, es documenta la seva activitat artística en l'exposició Costa Brava, organitzada per l'Associació Palafrugellenca a Sant Feliu el 1936. I a Girona l'any 1943, quan va fer una exposició a la Biblioteca de la ciutat, on exposà paisatges i marines de les terres gironines i una sèrie dedicada a les flors. L'agost de 1957 participà en l'exposició La Costa Brava y sus pintores, organitzada per la Diputació Provincial i al febrer de 1960, en l'exposició Artistas gerundenses. També va prendre part en la V Exposición de Artistas Locales que es va fer a Sant Feliu de Guíxols al 1959.
La seva obra es va incloure en el llibre Atles paisatgístic de les terres de Girona, editat per la Diputació de Girona l'any 2010.
El Museu d'Història de Sant Feliu de Guíxols conserva obra d'aquesta artista.

## Referències

* 1 2 3 Pous Tenas, Rosa. L'art a Girona als segles XIX i XX. Empremtes de creació femenina 1872-1960. Ajuntament de Girona, 1 de març de 2010.
* ↑ Les Cinc branques: Poesia femenina catalana. Barcelona: Esteve Albert i Corp, 1975. ISBN 9788440084071.
* ↑ «A les nostres llegidores». Feminal [Barcelona], núm. 13, 26-04-1908, p. 2 i 16.
* ↑ Romaguera Valls, Gertrudis «Poesies». Feminal, núm. 83, 22-02-1914.
* ↑ Les Cinc branques: poesia femenina catalana. 1. ed. Barcelona: Albert i Corp, 1975. ISBN 84-400-8407-2.
* ↑ Cano, Genís; Alemany, Sílvia. «Creadors compromesos amb els ensenyaments artístics. Recerca sobre Berga i Boada i l'Escola de Belles Arts de Sant Feliu de Guíxols». Universitat de Girona. Arxivat de l'original el 2010-06-24. [Consulta: 9 març 2020].
* ↑ FONS JOSEP BERGA BOADA Escriptor, pintor i professor de Belles Arts i de Dibuix 1910 - 1923 Ajuntament de Sant Feliu de Guíxols.
* ↑ «Victòria Batet i Arxer, artista pintora». El Punt Avui.
* ↑ «Sobre mi». Antoni Canadell, pintor. [Consulta: 9 agost 2020].
* ↑ «Biografies ganxones. Josep Albertí Corominas». Sóc Sant Feliu de Guíxols. [Consulta: 9 març 2020].
* ↑ Pous Tenas, Rosa «l'art a Girona als segles XIX i XX. Empremtes de creació femenina 1872-1960». Ajuntament de Girona, 01-03-2010 [Consulta: 12 març 2016].
* ↑ Repertori d'exposicions individuals d'art a Catalunya. Institut d'Estudis Catalans, Memòries de la Secció Històrico-Arqueològica, LI, 1999, p. 301, cat. 2390. ISBN 84-7283-444-1.
* ↑ Repertori de catàlegs d'exposicions col·lectives d'art a Catalunya (fins a l'any 1938). Institut d'Estudis Catalans, Memòries de la Secció Històrico-Arqueològica LIX, 2002, p. 213, 231 i 242. ISBN 84-5273-661-4.
* ↑ Exposició de Primavera 1932: Saló de Montjuïc. Junta Municipal d'Exposicions d'Art de Barcelona. Barcelona: Imprenta de Henrich y Cia, 1932, p. 15, cat. 146 i 147.
* ↑ Exposició de Primavera 1933: Palau de projeccions. Junta Municipal d'Exposicions d'Art de Barcelona. Barcelona: Imprenta de Henrich y Cia, 1933, p. 27, cat. 107.
* ↑ Exposició de Primavera 1934: Saló de l'art modern. Junta Municipal d'Exposicions d'Art de Barcelona, 1934, p. 28, cat. 156-157.
* ↑ Pous Tenas, Rosa. L'art a Girona als segles XIX i XX. Empremtes de creació femenina 1872-1960. Ajuntament de Girona, 2010, p. 25, 37, 47, 49, 57 i 68.
* ↑ «V Exposición de Artistas Locales en San Feliu de Guíxols». Revista de Girona [Girona], núm. 9, 1959, p. 60.
* ↑ Vàzquez, Eva. «Les arrels del paisatge». El Punt Avui, 21-10-2010. [Consulta: 9 març 2020].
* ↑ Colomeda, Jordi; Roca, Xavier «Un fons d'art en evolució al Museu d'Història de Sant Feliu de Guíxols». Revista de Girona, núm. 246, gener - febrer 2008, pàg. 85-88..

## Enllaços externs

* http://www.revistadegirona.cat/recursos/1959/0009_090.pdf